SPRÁVA KOMISIE EURÓPSKEMU PARLAMENTU A RADE o vykonávaní nariadenia Rady (ES) č. 814/2000 o informačných opatreniach týkajúcich sa spoločnej poľnohospodárskej politiky SPRÁVA KOMISIE EURÓPSKEMU PARLAMENTU A RADE o vykonávaní nariadenia Rady (ES) č. 814/2000 o informačných opatreniach týkajúcich sa spoločnej poľnohospodárskej politiky /* KOM/2011/0294 v konečnom znení */





SPRÁVA KOMISIE EURÓPSKEMU PARLAMENTU A RADE o vykonávaní nariadenia Rady (ES) č. 814/2000 o informačných opatreniach týkajúcich sa spoločnej poľnohospodárskej politiky I. ÚVOD Táto správa sa týka vykonávania nariadenia Rady (ES) č. 814/2000 v období rokov 2009 – 2010. Ciele informačných opatrení týkajúcich sa spoločnej poľnohospodárskej politiky (ďalej len „SPP“), ako sa ustanovili v nariadení (ES) č. 814/2000, sú: pomoc pri vysvetľovaní SPP, ako aj pri jej uplatňovaní a rozvíjaní, | podpora európskeho modelu poľnohospodárstva a poskytovanie pomoci ľuďom, aby ho pochopili, | informovanie poľnohospodárov a ostatných strán aktívnych vo vidieckych oblastiach, | zvyšovanie povedomia verejnosti o otázkach a cieľoch SPP. | - Akcie sú rozdelené na dve hlavné kategórie: tie, ktoré navrhujú organizácie tretích strán na spolufinancovanie Európskym poľnohospodárskym záručným fondom (ďalej len „EPZF“) (dotácie), | akcie vykonávané z iniciatívy Komisie a 100-percentne financované EPZF („priame akcie“). | - Rada rozhodla (článok 8 nariadenia (ES) č. 814/2000), že Komisia má každé dva roky predložiť Európskemu parlamentu a Rade správu o vykonávaní tohto nariadenia. Toto je štvrtá takáto správa. Prvú správu za obdobie rokov 2000 – 2002 Komisia predložila v máji 2003[1]. Druhú správu za obdobie rokov 2003 – 2006 Komisia predložila v júni 2007[2]. Tretiu správu týkajúcu sa obdobia rokov 2007 – 2008 predložila v máji 2009[3]. Prílohy uvedené v texte sa nachádzajú v sprievodnom pracovnom dokumente útvarov Komisie. II. ROZPOčET Rozpočet vyčlenený na informačné opatrenia v rámci rozpočtovej položky 05 08 06 sa zvýšil zo 7 miliónov EUR v roku 2008 na 8 miliónov EUR na rok 2009 a 8 miliónov EUR na rok 2010. Akcie, ktoré sa uskutočnili z iniciatívy Komisie, a akcie, ktoré boli spolufinancované (dotácie), boli rozdelené takto: 2009: priame akcie (4 750 000 EUR) (59 %) – dotácie (3 250 000 EUR) (41 %) 2010: priame akcie (4 750 000 EUR) (59 %) – dotácie (3 250 000 EUR) (41 %) Plnenie rozpočtu z hľadiska záväzkov dosiahlo 95 % v roku 2009 a 88 % v roku 2010. III. JEDNOTLIVÉ FINANCOVANÉ AKCIE Generálne riaditeľstvo pre poľnohospodárstvo a rozvoj vidieka v rámci komunikačnej politiky Európskej komisie zameranej na zlepšenie pochopenia EÚ zo strany občanov vo vykazovanom období pokračovalo vo svojom úsilí a zintenzívnilo ho s cieľom navrhnúť a uskutočniť akcie zamerané na širokú verejnosť a príslušné zainteresované strany. Na základe ročnej výzvy na predloženie návrhov na spolufinancovanie opatrení sa podporili informačné akcie s maximálnym vplyvom z hľadiska dosiahnutia čo najširšieho publika[4]. Celkove, úsilie sa naďalej vynakladalo na stanovenie potrieb konkrétnych cieľových skupín, na lepšie definovanie príslušných správ, informačné akcie a stratégie rozšírenia, ako aj na hodnotenie a spätnú väzbu s cieľom dosiahnuť ciele nariadenia. 1. Dotácie (komunikačné akcie vykonávané z iniciatívy organizácií tretích strán) V nariadení sa predpokladajú dva druhy opatrení, osobitné informačné opatrenia a ročné pracovné programy. Osobitné informačné opatrenia znamenajú informačné podujatia obmedzené v čase a priestore a vykonávané na základe jednoduchého rozpočtu. Ročný pracovný program znamená súbor dvoch až piatich osobitných informačných opatrení. Pre roky 2009 a 2010 sa rozhodlo (ako v roku 2008) ponechať v ročných výzvach na predloženie návrhov na spolufinancovanie v týchto rokoch iba osobitné informačné opatrenia s cieľom zjednodušiť schémy dotácií. Maximálna miera financovania na uvedené opatrenia je 50 % oprávnených nákladov. Táto miera sa však môže zvýšiť na 75 % vo výnimočných prípadoch uvedených vo vykonávacom nariadení a definovaných vo výzve na predloženie návrhov. Vo vykazovanom období sa iba na 6 opatrení (z celkového počtu 72) poskytlo viac ako 50 %, na 3 opatrenia v roku 2009 a 3 opatrenia v roku 2010. Tieto opatrenia sa považovali za opatrenia výnimočného záujmu v súlade s kritériami ustanovenými vo výzvach na predloženie návrhov, v ktorých sa uvádza, že projekt sa musí vykonať v jednom z členských štátov EÚ-12, musí mať vysokú technickú kvalitu a efektívnosť nákladov, jeho plán rozširovania musí byť účinný (z hľadiska zaručenia čo najširšieho publika) a musí od komisie na vyhodnotenie ponúk získať minimálne skóre 75/100 v rámci kritérií na vyhodnotenie ponúk. V rámci výzvy na predloženie návrhov z roku 2009 sa spolufinancovalo 37 osobitných opatrení. V roku 2010 sa spolufinancovalo 35 osobitných opatrení, čo je spolu 72 opatrení za dva roky. Dotácie sa pridelili na 41 informačných kampaní, 17 konferencií a seminárov, 7 audiovizuálnych produkcií, 2 účasti na veľtrhoch, 1 stáž na projekte a 4 projekty v školách. Zvýšenie počtu informačných kampaní v rokoch 2009 – 2010 odzrkadlilo dôraz na výzvy na predloženie návrhov na spolufinancované opatrenia s vysokou pridanou hodnotou, kde sa mohli informačné opatrenia kombinovať s cieľom dosiahnuť maximálny vplyv. Typy príjemcov dotácií boli takéto: odborné organizácie poľnohospodárov (13), mimovládne organizácie/združenia (28), regionálne a miestne orgány (16) a ostatní (15). [pic]Združenia a mimovládne organizácie pôsobiace v oblasti poľnohospodárstva a rozvoja vidieka na vnútroštátnej úrovni (často členovia subjektov na úrovni EÚ) sa nachádzali na popredných miestach na zoznamoch príjemcov. Okrem toho sa zúčastnili aj regionálne orgány a mediálne organizácie a takisto, ale v menšej miere ako v minulosti, sociálno-profesijné organizácie na úrovni EÚ. Pri časti spolufinancovaných opatrení príjemcovia využili možnosť zapojiť ďalšie organizácie ako partnerov pri realizácii projektov. V tabuľke sa zobrazuje počet prijatých a úspešných žiadostí podľa jednotlivých členských štátov. Tabuľka I [pic] V prílohe 1 sa uvádza prehľad dotácií poskytnutých vo vykazovanom období. Podrobné údaje o jednotlivých dotáciách sú dostupné na webovej stránke Europa: http://ec.europa.eu/agriculture/grants/capinfo/index_en.htm Rovnako ako v minulosti, vo výzvach na predloženie návrhov sa podporovalo lepšie vymedzenie cieľového publika a lepšie šírenie informácií. Žiadatelia museli k navrhovaným projektom predložiť mediálny plán, spolu s podrobnými informáciami o realizácii projektu, sprostredkovaní správ a meraní účinnosti. Vo vykazovanom období je potrebné zdôrazniť, že tak ako v minulosti, si značný počet spolufinancovaných akcií našiel širšie publikum okrem bezprostredných účastníkov vďaka multiplikačnému účinku špecializovaných tlačových a elektronických médií a širšiemu používaniu webu ako nástroja na šírenie informácií. Vo vykazovanom období bol stále, rovnako ako v minulosti, vysoký záujem z južnej časti EÚ. Malo by sa takisto zdôrazniť, že počet žiadostí o dotácie z EÚ-12 v rokoch 2009 – 2010 naďalej rástol. 2. Komunikačné akcie uskutočnené z iniciatívy Komisie V rokoch 2009 – 2010, ako v predchádzajúcom období, bol značný počet akcií financovaných z iniciatívy Komisie. Tieto akcie sa často uskutočnili za externej technickej pomoci. Vo vykazovanom období sa na tieto opatrenia vyčlenilo približne 59 % rozpočtu. V prílohe II sa uvádzajú podrobné údaje o všetkých komunikačných iniciatívach Komisie v rokoch 2009 – 2010, ako aj príslušné náklady. Konferencie V rokoch 2009 – 2010 pokračovala pri organizácii konferencií úzka spolupráca s členskými štátmi, Európskym parlamentom, ostatnými oddeleniami Komisie, ako aj sektorom občianskej spoločnosti. Konferencie naďalej poskytovali fórum na široké konzultácie a dialóg o politických otázkach EÚ. Napríklad v júni 2009 sa uskutočnila významná konferencia o rozšírení v Chorvátsku. V marci 2010 sa na konferencii pod názvom Aká je budúcnosť mlieka? zišli v Bruseli všetky zainteresované strany (vrátane poľnohospodárov, výrobcov, spracovateľov, distribútorov, expertov z akademickej obce) a významným spôsobom sa prispelo k neutíchajúcim úvahám o sektore mlieka na úrovni EÚ. V apríli 2010 boli novinári z celého sveta pozvaní prostredníctvom Medzinárodnej federácie poľnohospodárskych novinárov (IFAJ) na konferenciu/dialóg v Bruseli o budúcom smerovaní SPP, čo pomohlo zvýšiť povedomie o politických záležitostiach v rámci EÚ i v tretích krajinách. Konferencia zameraná na SPP po roku 2013 v júli 2010 znamenala významnú etapu v diskusii o budúcnosti SPP. Využitie technológie webového vysielania zabezpečilo široké rozšírenie výsledkov konferencií. Účasť/stánky na veľtrhoch Pokiaľ ide o organizovanie veľtrhov v rokoch 2009 – 2010, dôraz sa naďalej kládol na zdôraznenie prínosov poľnohospodárstva a rozvoja vidieka pre spoločnosť ako celok. Zdôraznili sa príklady osvedčených postupov politiky EÚ vo vidieckych oblastiach, v oblasti ochrany kultúrneho dedičstva vidieka, politiky kvality a plnenie nových výzev, ako je zmena klímy. Veľtrhy aj naďalej poskytovali fórum na dialóg o politike poľnohospodárstva s poľnohospodármi, ďalšími zainteresovanými stranami a širokou verejnosťou. Rovnako ako v minulosti, navrhli sa osobitné podujatia pre školopovinné deti, vrátane podujatí na tému propagovania lepšieho stravovania, spojené s propagáciou programov mliečnych, ovocných a zeleninových desiat v školách. Publikácie Publikácie naďalej odzrkadľovali legislatívny program, ako aj najnovšie prieskumy Eurobarometra o komunikačných potrebách. V brožúrach sa v rámci SPP zdôraznil význam otázok, ako sú udržateľnosť, biopalivá a politika kvality, a nastal ďalší vývoj v publikačnej činnosti zacielenej na širokú verejnosť. Generálne riaditeľstvo pre poľnohospodárstvo a rozvoj vidieka sa v rokoch 2009 a 2010 takisto podieľalo na príprave denníka EUROPA útvarov Komisie zameraného na zvyšovanie povedomia 15- až 18-ročných študentov o záležitostiach EÚ, vrátane poľnohospodárstva. Vo vykazovanom období sa veľký dôraz naďalej kládol na ďalší rozvoj publikácií v elektronickom formáte, ako aj na zvýšené využívanie informačnej siete Európskej komisie na distribuovanie publikácií určených širokej verejnosti. Webová stránka Webová stránka Poľnohospodárstvo a rozvoj vidieka sa vo vykazovanom období ďalej rozvíjala, najmä ako dôležitý zdroj odborných informácií o SPP a rozvoji vidieka. Zohrávala aj významnú úlohu v procese konzultácií zainteresovaných strán a širokej verejnosti, pokiaľ ide o budúce smerovanie poľnohospodárskej politiky. Uskutočnili sa dve konzultácie v reálnom čase (verejná konzultácia o SPP po roku 2013 a špecializovanejšia konzultácia o posúdení vplyvu možností uvedených v oznámení SPP do roku 2020: zvládnutie budúcich výziev v oblasti potravín, prírodných zdrojov a území). Vyjadrené názory sa zohľadnili v prebiehajúcich úvahách o príprave legislatívnych návrhov budúcej politiky v oblasti poľnohospodárstva a rozvoja vidieka EÚ. V roku 2009 a 2010 sa vytvorili osobitné webové stránky pre hlavné politické iniciatívy GR AGRI, ako sú prípravy na SPP po roku 2013, zlepšenie kvality poľnohospodárskej politiky EÚ v oblasti poľnohospodárstva a návrhy týkajúce sa obalov na mlieko. Počet predplatiteľov sa v prípade novín a správ Monitorovanie poľnohospodárskej obchodnej politiky (MAP) zvýšil na 4900, aktualizácie Poľnohospodárskych komodít a cien potravín majú teraz asi 1000 predplatiteľov a nové správy Perspektívy poľnohospodárskej politiky evidujú asi 900 predplatiteľov. Prechod na úplne novú verziu webovej stránky (nový dizajn, technológia manažmentu webového obsahu a aktualizovaný obsah) je na dobrej ceste. Prieskumy verejnej mienky Generálne riaditeľstvo pre poľnohospodárstvo v roku 2009 opäť použilo kvantitatívny prieskum Eurobarometra na prieskum mienky občanov EÚ o poľnohospodárstve, SPP a rozvoji vidieka. Okrem toho, v roku 2010 sa vykonala ďalšia kvalitatívna štúdia zameraná na postoje a úroveň poznatkov širokej verejnosti o poľnohospodárstve a SPP, bola do nej zapojená aj poľnohospodárska komunita. Návštevy Generálne riaditeľstvo pre poľnohospodárstvo a rozvoj vidieka vo vykazovanom období naďalej prijímalo skupiny návštevníkov, ktoré tvorili najmä poľnohospodári, zástupcovia poľnohospodárov, študenti, regionálni a miestni predstavitelia a akademici. Účelom návštev bolo vysvetliť a prehĺbiť porozumenie občanov spoločnej poľnohospodárskej politiky, vrátane rozvoja vidieka. Pokračovala iniciatíva týkajúca sa dialógu s univerzitami v členských štátoch. Audiovizuálne akcie Vo vykazovanom období sa navrhli audiovizuálne a mediálne akcie s cieľom osloviť širokú verejnosť. Medzi tieto akcie patrila distribúcia krátkeho 40' filmu (klipu) o poľnohospodárstve s názvom Čo bude zajtra? v kinách v rámci EÚ-27 v priebehu troch po sebe nasledujúcich týždňov v zime v rokoch 2009 a 2010. Cieľom bolo upozorniť na význam poľnohospodárstva pre spoločnosť ako celok. Odhaduje sa, že sa zaznamenalo viac ako 30 miliónov návštevníkov v kinách krajinách EÚ 27 v obidvoch distribučných obdobiach. IV KOMUNIKAčNÉ KAMPANE O HLAVNÝCH PROBLÉMOCH Už sa spomenula široká verejná diskusia o budúcnosti poľnohospodárskej politiky EÚ v apríli – júni 2010. Cieľom bolo dosiahnuť čo najširšiu účasť v procese formovania SPP v prvotnej fáze diskusie. Vytvorila sa tak príležitosť na otvorený dialóg, kde sa prediskutovala SPP so širokou verejnosťou, zainteresovanými stranami, výskumnými inštitúciami a akademickými subjektmi. Vďaka tomuto fóru sa dosiahlo približne 5 600 príspevkov z celej EÚ. Komisár pre poľnohospodárstvo a rozvoj vidieka zorganizoval konferenciu k tejto verejnej diskusii v Bruseli 19. – 20. júla. Išlo o dôležitú fázu v procese prípravy oznámenia Komisie z novembra 2010 týkajúceho sa SPP do roku 2020: zvládnutie budúcich výziev v oblasti potravín, prírodných zdrojov a území[5]. Súbežne GR pre poľnohospodárstvo a rozvoj vidieka zorganizovalo podujatie určené pre širokú verejnosť na námestí Sv. Kataríny v Bruseli, kde členské štáty vystavovali potraviny a nápoje z celej EÚ, čím sa zdôraznilo bohatstvo a rozmanitosť európskej poľnohospodárskej produkcie. Príležitosť sa využila na ohlásenie a udelenie ocenenia za návrh nového loga pre ekologické poľnohospodárstvo. Európsky parlament, Európsky hospodársky a sociálny výbor a Výbor regiónov prispeli k verejnej diskusii vydaním stanovísk z vlastnej iniciatívy. Prijatie oznámenia Komisie bolo poznamenané ďalekosiahlymi informačnými činnosťami v EÚ-27, ktoré zorganizovalo GR pre poľnohospodárstvo a rozvoj vidieka. Medzi ne patrili prezentácie pre zainteresované strany vo všetkých členských štátoch. Na týchto informačných stretnutiach sa zúčastnilo viac ako 1300 zainteresovaných strán zastupujúcich široké spektrum sociálno-profesijných organizácií, mimovládnych organizácií, regionálnych a národných vlád a inštitúcií. Pre toto podujatie sa pripravili osobitné mediálne a tlačové materiály vo všetkých jazykoch EÚ, rovnako ako on-line materiály, vrátane výroby a šírenia audiovizuálnych materiálov. Odhaduje sa, že toto podujatie sledovalo približne 40 miliónov televíznych divákov v celej EÚ s významným vplyvom aj z hľadiska tlačových médií. Rovnako ako pri predchádzajúcich iniciatívach GR AGRI týkajúcich sa hlavných politických otázok, táto iniciatíva predstavovala významné komunikačné úsilie na miestnej úrovni so všetkými zainteresovanými stranami, vrátane samotnej širokej verejnosti. Vo vykazovanom období sa v rámci osvetovej činnosti viedli aj dve komunikačné kampane, „Vypi to“ (Drink it up) a „Chutní parťáci“ (The Tasty Bunch), spojené s mliečnym programom pre školy a programom ovocia a zeleniny v školách, čo je odzrkadlením úsilia Komisie o zlepšenie zdravia a stravovania, ako sa ustanovuje v bielej knihe o stratégii riešenia zdravotných problémov súvisiacich s výživou, nadváhou a obezitou v Európe[6]. V. POMER VÝDAVKOV (ZÁVÄZKOV A PLATIEB) MEDZI DOTÁCIAMI Z INICIATÍVY TRETÍCH STRÁN A INFORMAčNÝMI AKCIAMI Z INICIATÍVY KOMISIE 2008 | 2009 | 2010 | Dotácie | Priame akcie | Dotácie | Priame akcie | Dotácie | Priame akcie | Predpokladaný rozpočet | 3 000 000 | 4 000 000 | 3 250 000 | 4 750 000 | 3 250 000 | 4 750 000 | Záväzky) EUR | 2 532 768 | 3 860 889 | 2 833 990 | 4 745 654 | 2 740 497 | 4 280 963 | % využitia | 84 % | 97 % | 87 % | 99,9 % | 84 % | 90 % | Platby | 1 499 066 | 3 069 402 | 1 848 458 | 4 320 404 | (*) | (*) | (EUR)(**) | (*) Údaje ešte nie sú k dispozícii – väčšina akcií stále prebieha. (**) Platby uvedené v tabuľke nepredstavujú realizáciu v roku N, ale ide o platby vykonané vo vzťahu k záväzkom z roku N. V týchto platbách sa preskupujú platby vykonané v roku N a roku N +1. Treba poznamenať, že platby sú vždy nižšie ako sumy pôvodne vyčlenené. V prípade dotácií to možno vysvetliť tým, že, po prvé, konečné náklady na akcie sú v mnohých prípadoch nižšie, než príjemca spočiatku očakával, a po druhé, pretože nie všetky výdavky, ktoré deklaroval príjemca, možno považovať za oprávnené. V prípade akcií z iniciatívy Komisie sú rozdiely menšie a sú spôsobené záväzkami, pri ktorých sa zohľadňujú všetky možné predvídateľné výdavky, ktoré sú niekedy v konečnom dôsledku nižšie, ako sa pôvodne predpokladalo. VI ZÁVER V období rokov 2009 – 2010 sa pokračovalo v úsilí o zvýšenie povedomia o SPP medzi širokou verejnosťou a tiež o udržanie a zvýšenie podpory zainteresovaných subjektov v oblasti poľnohospodárstva a vidieckych oblastí. Osobitný dôraz sa kládol na stretávanie sa so širokou verejnosťou o budúcnosti poľnohospodárskej politiky EÚ po roku 2013 a na podporu výmeny názorov so zainteresovanými stranami. Zintenzívnili sa iniciatívy zamerané na širokú verejnosť a mladšie publikum s využitím internetu a audiovizuálnych pomôcok. Naďalej sa vynakladalo úsilie s cieľom zabezpečiť maximálny vplyv informačných opatrení v prípade spolufinancovaných opatrení i opatrení prijatých z iniciatívy Komisie. Celkove, toto úsilie prispelo k zvýšeniu povedomia verejnosti o problémoch a cieľoch SPP a poskytovaniu informácií pre poľnohospodárov a ostatné osoby žijúce vo vidieckych oblastiach v súlade s cieľmi nariadenia č. 814/2000. Generálne riaditeľstvo pre poľnohospodárstvo a rozvoj vidieka vykonalo v roku 2010 podrobnú analýzu svojich komunikačných aktivít v posledných rokoch. V dôsledku tejto analýzy sa revidovala a aktualizovala jeho komunikačná stratégia s cieľom reagovať na komunikačné výzvy a politické priority na obdobie rokov 2010 – 2015. Dôraz sa bude ďalej klásť na budúcnosť SPP a cieľom je ďalej zlepšiť účinnosť našich komunikačných opatrení a súčinnosť s našimi vládnymi a mimovládnymi partnermi, pričom sa zohľadnia technologické zmeny a vznik nových médií. [1] Správa Komisie Európskemu parlamentu a Rade o implementácii nariadenia Rady (ES) č. 814/2000 o informačných opatreniach týkajúcich sa Spoločnej poľnohospodárskej politiky (KOM(2003) 235 v konečnom znení z 8.5.2003). [2] Správa Komisie Európskemu parlamentu a Rade o implementácii nariadenia Rady (ES) č. 814/2000 o informačných opatreniach týkajúcich sa Spoločnej poľnohospodárskej politiky (KOM(2007) 324 v konečnom znení z 13.6.2007). [3] Správa Komisie Európskemu parlamentu a Rade o implementácii nariadenia Rady (ES) č. 814/2000 o informačných opatreniach týkajúcich sa Spoločnej poľnohospodárskej politiky (KOM(2009) 237 v konečnom znení z 20.5.2009). [4] Ú. v. EÚ C 248, 30.9.2008, s. 8; Ú. v. EÚ C 215, 9.9.2009, s. 3. [5] Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov SPP do roku 2020: zvládnutie budúcich výziev v oblasti potravín, prírodných zdrojov a území. KOM(2010) 672 v konečnom znení, 18. november 2010. [6] KOM(2007) 279 v konečnom znení z 30. 5. 2007.